*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par Latvijas Zinātnes padomes ekspertiem un ekspertu komisijām**

*Izdoti saskaņā ar* [*Zinātniskās darbības likuma*](https://m.likumi.lv/ta/id/107337-zinatniskas-darbibas-likums)[*18. panta*](https://m.likumi.lv/ta/id/107337-zinatniskas-darbibas-likums#p18) *piekto un astoto daļu*

**I. Vispārīgais jautājums**

1. Noteikumi nosaka:

1.1. Latvijas Zinātnes padomes (turpmāk – padome) eksperta (turpmāk – eksperts) kvalifikācijas kritērijus zinātnes nozarē un to izvērtēšanas kārtību;

1.2. eksperta tiesību piešķiršanas kārtību;

1.3. padomes ekspertu komisiju (turpmāk – ekspertu komisijas) locekļu kvalifikācijas kritērijus un to izvērtēšanas kārtību;

1.4. ekspertu komisiju izveidošanas un darbības kārtību.

**II. Eksperta kvalifikācijas kritēriji zinātnes nozarē**

 2. Eksperta tiesības zinātnes nozarē uz trīs gadiem piešķir zinātniekam, kurš pēdējos trīs gados ir izpildījis šo noteikumu 3. punktā noteiktos eksperta kvalifikācijas kritērijus, sasniedzot šādus zinātniskās darbības rezultātus (turpmāk – zinātniskās darbības rezultāti) attiecīgā zinātnes nozarē:

2.1. anonīmi recenzēta zinātniskā publikācija, kura publicēta izdevumā, kurš indeksēts datu bāzē *SCOPUS* un tam ir noteikts pret publikāciju normēts avota ietekmes indikators (*Source Normalized Impact per Paper (SNIP))* vai kurš indeksēts datu bāzē *Web of Science* un tam ir noteikts ietekmes faktora indikators (*Impact Factor (IP))*;

2.2. anonīmi recenzēta zinātniskā publikācija, kura publicēta zinātniskajā žurnālā vai konferenču ziņojumu izdevumā, kurš ir indeksēts datu bāzē *SCOPUS* vai *Web of Science* vai iekļauts datu bāzē *ERIH+;*

2.3. anonīmi recenzēta zinātniskā publikācija, kas ir publicēta Latvijas zinātniskajā izdevumā, kuram ir starptautiska redkolēģija, identificējams publicēšanās profils un periodiskums, kas nav mazāks par reizi gadā;

2.4. recenzēta zinātniskā monogrāfija par vienu zinātnisku tēmu vai problēmu, un tā satur bibliogrāfiju. Ja tā ir publicēta latviešu valodā vai valodā, kas nav Eiropas Savienības oficiālā valoda, tā satur kopsavilkumu vienā no Eiropas Savienības oficiālajām valodām.

~~3~~

3. Eksperta kvalifikācijas kritēriji zinātnes nozarēs ir šādi:

3.1. dabaszinātnes nozarēs, inženierzinātnes un tehnoloģiju nozarēs, medicīnas un veselības nozarēs, lauksaimniecības, meža un veterinārās zinātnes nozarēs:

3.1.1. ir trīs šo noteikumu 2.1. apakšpunktā noteiktās publikācijas;

3.1.2. zinātnieka zinātniskās publikācijas ir vismaz vienu reizi citētas bez pašcitēšanās citu autoru zinātniskajās publikācijās, kas indeksētas datu bāzēs *SCOPUS* vai *Web of Science,* attiecinot to uz visām zinātnieka zinātniskajām publikācijām, kas publicētas neierobežotā laika periodā;

3.2. sociālās zinātnes nozarēs :

3.2. 1. ir trīs šo noteikumu 2.2.apakšpunktā noteiktās publikācijas;

 3.2.2. vai divas šo noteikumu 2.2.apakšpunktā noteiktās publikācijas un viena šo noteikumu 2.4. apakšpunktā noteiktā monogrāfija;

3.3. humanitārās un mākslas zinātnes nozarēs :

3.3.1. ir trīs šo noteikumu 2.2.apakšpunktā noteiktās publikācijas;

3.3.2. vai divas šo noteikumu 2.2.apakšpunktā noteiktās publikācijas un viena šo noteikumu 2.3.apakšpunktā noteiktā publikācija;

3.3.3. vai divas šo noteikumu 2.2.apakšpunktā noteiktās publikācijas un viena šo noteikumu 2.4. apakšpunktā noteiktā monogrāfija;

3.3.4. vai viena šo noteikumu 2.2.apakšpunktā noteiktā publikācija un viena šo noteikumu 2.3.apakšpunktā noteiktā publikācija, un viena šo noteikumu 2.4. apakšpunktā noteiktā monogrāfija.

4. Zinātniekam ir tiesības iegūt eksperta tiesības vairāk kā vienā zinātnes nozarē. Šo noteikumu 3. punktā noteiktie eksperta kvalifikācijas kritēriji ir izpildāmi katrā zinātnes nozarē, ievērojot, ka vienas zinātnes nozarē sasniegtie zinātniskās darbības rezultāti nedublējas ar otras zinātnes nozarē sasniegtajiem zinātniskās darbības rezultātiem.

5. Lai apliecinātu atbilstību šo noteikumu 3. punktam, zinātnieks Nacionālajā zinātniskās darbības informācijas sistēmā (turpmāk – informācijas sistēma) aizpilda un iesniedz padomei eksperta pieteikuma formu (turpmāk – eksperta pieteikums), kurā norādāmas šādas ziņas:

5.1. vārds, uzvārds;

5.2. personas kods;

5.3. zinātnes nozare, kurā vēlas saņemt eksperta tiesības;

5.4. iegūtā izglītība un norāde par doktora zinātnisko grādu vai tam pielīdzinātu zinātnisko kvalifikāciju;

5.5. zinātniskās darbības rezultāti, kuri apliecinašo noteikumu [3.](https://likumi.lv/ta/id/295783#p2) punktā noteikto eksperta kvalifikācijas kritēriju izpildi ;

5.6. zinātniskās darbības jomas raksturojoši atslēgvārdi.

**III. Pieteikuma izskatīšana un eksperta tiesību piešķiršana**

6. Padome izvērtē eksperta pieteikumu un pieņem lēmumu par eksperta tiesību piešķiršanu zinātnes nozarē vai lēmumu par atteikumu piešķirt eksperta tiesības trīs mēnešu laikā no eksperta pieteikuma iesniegšanas dienas informācijas sistēmā.

7. Zinātniskās ekspertīzes komisija (turpmāk – ekspertīzes komisija) izvērtē eksperta pieteikuma atbilstību šiem noteikumiem un sniedz priekšlikumu padomei par eksperta tiesību piešķiršanu vai atteikumu piešķirt eksperta tiesības.

Padome apstiprina ekspertīzes komisijas sastāvu un tās darbības nolikumu.

8. Padome, balstoties uz ekspertīzes komisijas priekšlikumu, šo noteikumu 6.punktā minētajā termiņā pieņem lēmumu:

8.1. par eksperta tiesību piešķiršanu zinātnes nozarē, kuru norāda padomes sēdes protokolā, izdara atzīmi informācijas sistēmā par eksperta tiesību piešķiršanu un informē elektroniski eksperta pieteikuma iesniedzēju;

8.2. par atteikumu piešķirt eksperta zinātnes nozarē, kuru norāda padomes sēdes protokolā, noformē kā administratīvu aktu un paziņo to piecu darbdienu laikā no tā pieņemšanas dienas informācijas sistēmā, vienlaikus informē elektroniski eksperta pieteikuma iesniedzēju.

**IV. Ekspertu komisiju locekļu kvalifikācijas kritēriji**

9. Ekspertu komisiju locekļu kandidātu vēlēšanās (turpmāk – vēlēšanas) ir tiesības piedalīties ekspertam, kurš, pēdējo triju gadu laikā, rēķinot no dienas, kad eksperts piesaka savu dalību vēlēšanās saskaņā ar šiem noteikumiem, ir izpildījis papildus eksperta kvalifikācijas kritēriju zinātnes nozarē, kurā tam ir piešķirtas eksperta tiesības, šādā apjomā:

9.1. dabaszinātnes nozarēs, inženierzinātnes un tehnoloģiju nozarēs, medicīnas un veselības nozarēs, lauksaimniecības, meža un veterinārās zinātnes nozarēs - vismaz viena šo noteikumu 2.1. apakšpunktā noteiktā publikācija;

9.2. sociālās zinātnes nozarēs - vismaz viena šo noteikumu 2.2. apakšpunktā noteiktā publikācija vai šo noteikumu 2.4. apakšpunktā noteiktā monogrāfija;

9.3. humanitārajās un mākslas zinātnes nozarēs - vismaz viena šo noteikumu 2.2. vai 2.3. apakšpunktā noteiktā publikācija vai šo noteikumu 2.4.apakšpunktā noteiktā monogrāfija.

10. Lai apliecinātu atbilstību šo noteikumu 9. punktam, eksperts informācijas sistēmā aizpilda ekspertu komisijas locekļa kandidāta pieteikumu (turpmāk – kandidāta pieteikums), kurā norāda šādas ziņas:

10.1. vārds, uzvārds;

10.2. personas kods;

10.3. eksperta tiesības zinātnes nozarē;

10.4. ekspertu komisija un zinātnes nozare, kurā piesaka savu kandidatūru vēlēšanās;

10.5. šo noteikumu 9.punktā noteiktā papildus eksperta kvalifikācijas kritērija zinātnes nozarē izpildes apliecinājums.

11. Eksperts var būt tikai vienas ekspertu komisijas loceklis.

**V. Ekspertu komisiju izveidošanas kārtība**

12. Padome nosaka ekspertu komisiju skaitu, tostarp nosakot katras ekspertu komisijas skaitlisko sastāvu, nodrošinot vienlīdzīgu visu zinātņu nozaru pārstāvību. Minēto informāciju publicē padomes tīmekļvietnē un informācijas sistēmā ne vēlāk kā vienu mēnesi pirms vēlēšanām.

13. Ekspertu komisijas locekļus ievēlē vēlēšanu kārtībā. Vēlēšanas notiek saskaņā ar padomes apstiprinātu vēlēšanu nolikumu.. Padome apstiprina vēlēšanu komisijas sastāvu, kurā neiekļauj ekspertu komisiju locekļu kandidātus. Vēlēšanu komisija darbojas līdz šo noteikumu 31.punktā noteiktā kārtībā ekspertu komisijas priekšsēdētāja un viņa vietnieka ievēlēšanai.

14. Padome paziņojumu par vēlēšanām izsludina ne vēlāk kā vienu mēnesi pirms vēlēšanu sākuma dienas, par to publicējot attiecīgu paziņojumu padomes tīmekļvietnē un informācijas sistēmā.

15. Ekspertu komisiju locekļus ievēlē elektroniski informācijas sistēmā.

16. Ekspertu komisiju pilnvaru laiks ir trīs gadi.

17. Vēlēšanas notiek divas darbdienas no plkst. 00.00 līdz 24.00.

18. Eksperts, ne vēlāk kā divas nedēļas pirms vēlēšanu nolikumā noteiktās vēlēšanu pirmās dienas, piesakās vēlēšanām, aizpildot kandidāta pieteikumu šo noteikumu noteiktajā kārtībā.

19. Vēlēšanu komisija izvērtē saņemtos kandidāta pieteikumus atbilstoši šiem noteikumiem un ne vēlāk kā vienu nedēļu pirms vēlēšanām publicē informācijas sistēmā ekspertu komisiju locekļu kandidātu sarakstu pa zinātnes nozarēm.

20. Vēlēšanu tiesības ir Latvijas Republikā nodarbinātiem zinātniekiem. Zinātnieks, lai piedalītos vēlēšanās:

20.1. pieslēdzas informācijas sistēmai;

20.2. norāda zinātnes nozari un ekspertu komisiju, par kuras ekspertu komisijas locekļu kandidātiem balsos;

20.3. izvēlas vienu ekspertu komisijas locekļa kandidātu attiecīgajā zinātnes nozarē un apstiprina balsojumu. Apstiprinātu balsojumu mainīt nav iespējams.

21. Zinātniekam ir tiesības balsot vienu reizi un tikai par vienu ekspertu komisijas locekļa kandidātu.

22. Par ievēlētiem uzskata tos ekspertu komisijas locekļu kandidātus, kuri saņēmuši lielāko balsu skaitu attiecīgajā zinātnes nozarē, rēķinot procentos no kopējā attiecīgajā zinātnes nozarē nodoto balsu skaita.

23. Ja balsis uz vakanto ekspertu komisijas locekļa amatu ir sadalījušās vienādi, priekšroka ir ekspertu komisijas locekļa kandidātam, kuram pēdējo triju gadu laikā, rēķinot no dienas, kad eksperts piesaka savu dalību vēlēšanās saskaņā ar šiem noteikumiem, ir vairāk šādu zinātniskās darbības rezultātu, ievērojot attiecīgo zinātnes nozari un šo noteikumu 10.5. apakšpunktā noteikto :

23.1. dabaszinātnes nozarēs, inženierzinātnes un tehnoloģiju nozarēs, medicīnas un veselības nozarēs, lauksaimniecības, meža un veterinārās zinātnes nozarēs – šo noteikumu 2.1. apakšpunktā minētās publikācijas;

23.2. sociālās zinātnes nozarēs - šo noteikumu 2.2. apakšpunktā minētās publikācijas vai 2.4. apakšpunktā minētās monogrāfijas;

23.3. humanitārajās un mākslas zinātnes nozarēs - šo noteikumu 2.2. vai 2.3. apakšpunktā minētās publikācijas vai šo noteikumu 2.4. apakšpunktā minētās monogrāfijas.

24. Vēlēšanu komisija triju darbdienu laikā pēc vēlēšanu termiņa beigām izvērtē vēlēšanu rezultātus atbilstoši šo noteikumu [23.](https://m.likumi.lv/ta/id/295783#p16) punktam un sastāda balsu skaitīšanas protokolu. Balsu skaitīšanas protokolu publicē padomes tīmekļvietnē un informācijas sistēmā.

25. Sūdzības par vēlēšanu procesa norisi var iesniegt vēlēšanu komisijai triju darbdienu laikā pēc balsu skaitīšanas protokola publicēšanas. Katru sūdzību izskata vēlēšanu komisija [Iesniegumu likumā](https://m.likumi.lv/ta/id/164501-iesniegumu-likums) noteiktajā kārtībā un termiņos.

26. Vēlēšanu komisija viena mēneša laikā no vēlēšanu nolikumā noteiktā vēlēšanu termiņa beigām lemj par vēlēšanu rezultātu apstiprināšanu vai nepieciešamību rīkot atkārtotas vēlēšanas, ja vēlēšanu procesā ir pieļauti pārkāpumi, kas būtiski ietekmē vēlēšanu rezultātus, par to paziņojot padomei.

27. Padome, pamatojoties uz vēlēšanu komisijas apstiprinātiem vēlēšanu rezultātiem, ar lēmumu apstiprina ekspertu komisiju sastāvus. Ekspertu komisijas pilnvaru termiņš sākas ar minētā lēmuma pieņemšanas dienu.

28. Lēmumu par atkārtotu vēlēšanu rīkošanu šo noteikumu 26.punktā noteiktajā gadījumā pieņem padome. Atkārtotas vēlēšanas rīko viena mēneša laikā pēc padomes lēmuma pieņemšanas par atkārtotu vēlēšanu rīkošanu šajos noteikumos noteiktajā kārtībā. Citus gadījumus par atkārtotu vēlēšanu rīkošanu nosaka vēlēšanu nolikumā.

29. Vēlēšanu rezultātus padome publicē padomes tīmekļvietnē un informācijas sistēmā ne vēlāk kā trīs darbdienas pēc to apstiprināšanas.

22

30. Ja ekspertu komisijas loceklis beidz pildīt savus pienākumus pirms termiņa vai nav ieguvis eksperta tiesības atbilstoši šie noteikumiem, viņa vietā stājas nākamais tās pašas nozares ekspertu komisijas locekļa kandidāts, pamatojoties uz balsu skaitīšanas protokolu.

**VI. Ekspertu komisiju darbības organizēšana**

31. Ekspertu komisijas pirmo sēdi līdz ekspertu komisijas priekšsēdētāja un viņa vietnieka ievēlēšanai vada vēlēšanu komisijas pārstāvis.

32. Ekspertu komisija darbojas saskaņā ar savu nolikumu, kuru pirms apstiprināšanas ekspertu komisijas sēdē, saskaņo ar padomi.

33. Ekspertu komisiju pārstāvjus darbam padomē izvirza padomes noteiktajā kārtībā.

34. Ekspertu komisijas sēdes var būt klātienes vai neklātienes (rakstiska procedūra), kuras sasauc un vada ekspertu komisijas priekšsēdētājs ne retāk kā reizi pusgadā. Ekspertu komisijas priekšsēdētāja prombūtnes laikā viņa funkcijas pilda komisijas priekšsēdētāja vietnieks.

35. Ekspertu komisijai ir tiesības:

35.1. pieprasīt padomei un saņemt no tās materiāltehnisko palīdzību, kas nepieciešama komisijas darba nodrošināšanai;

35.2. pieprasīt savu uzdevumu veikšanai nepieciešamo informāciju no iestādēm un organizācijām;

35.3. citas tiesības, kas noteiktas ekspertu komisijas nolikumā.

36. Ekspertu komisija ir lemttiesīga, ja tās sēdē piedalās vairāk nekā puse no ekspertu komisijas locekļiem. Ja ekspertu komisija nav lemttiesīga, 10 darbdienu laikā sasauc atkārtotu sēdi.

37. Ja nepieciešams, ekspertu komisijās sēdē izskatāmā jautājuma izlemšanai var uzaicināt attiecīgās jomas pārstāvjus, kuriem nav balsstiesību lēmumu pieņemšanā.

38. Lēmumus ekspertu komisija pieņem koleģiāli vienojoties, bet domstarpību gadījumā – balsojot. Lēmums ir pieņemts, ja par to ir nobalsojis vairākums no sēdē klātesošajiem ekspertu komisijas locekļiem. Katram ekspertu komisijas loceklim ir viena balss. Ja balsu skaits sadalās vienādi, izšķirošā ir ekspertu komisijas priekšsēdētāja balss.

39. Ja ekspertu komisijas loceklis nepiekrīt pieņemtajam lēmumam, viņam ir tiesības savu viedokli noformēt rakstiski un pievienot sēdes protokolam.

40. Komisijas locekļi par darbu komisijā atlīdzību nesaņem.

Ministru prezidents Arturs Krišjānis Kariņš

Izglītības un zinātnes ministre Ilga Šuplinska

Iesniedzējs:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

Depkovska, 67047772

anita.depkovska@izm.gov.lv